Huurvlug vir Proteas ná redery vlugte kanselleerDie Proteas in Karatsji. (Foto: KSA/Twitter) Suid-Afrika se toetskrieketspan moet na Pakistan vlieg op ŉ inderhaas gereëlde huurvlug nadat hul kommersiële vlug weens Covid-19 gekanselleer is – en Covid-19-beperkings kan die span se planne verder bemoeilik, het dit Sondag aan die lig gekom. Die span van 21 het Saterdag in Karatsji aangekom vir twee toetse wat op 26 Januarie begin. ŉ Spanwoordvoerder het Sondag bevestig dat Krieket Suid-Afrika dringend planne moes beraam nadat hulle Donderdag ingelig is dat Emirates Airlines vlugte na en van Suid-Afrika weens bedryfsredes opgeskort het. Die Suid-Afrikaanse spelers moes in groepe na Doebai reis vanaf die redery se vertrekpunte in Johannesburg, Kaapstad en Durban voordat hulle na Karatsji moes vlieg. KSA kon ŉ huurvlug reël wat die span toegelaat het om soos beplan Vrydag te vertrek en direk na Karatsji te vlieg. Covid-19-bepalings plaas groot beperkings op internasionale reismoontlikhede vanuit Suid-Afrika. KSA het dus nou ŉ groot logistieke en kosteprobleem sou die beoogde T20-wedstryde, wat ná die toetswedstryde gespeel word, voortgaan. Na verwagting sou ŉ bykans heel ander span in die drie T20-wedstryde speel, met die toetsspan wat na Suid-Afrika terugkeer om voor te berei vir ŉ beplande reeks teen Australië. Die toetsreeks in Pakistan eindig op 8 Februarie, terwyl die T20-wedstryde tussen 11 en 14 Februarie gespeel word. Die tuistoetsreeks teen Australië is nog nie bevestig nie, maar sal na verwagting vroeg in Maart begin, twee weke later as wat oorspronklik beplan is. ŉ KSA-bron het aan AFP gesê die Covid-19-protokol gaan beteken die Suid-Afrikaanse toetsspan moet direk ná die tweede toets in Pakistan terugkeer. Touchdown Karachi! ???????????????????? #Proteas #SeeUsOnThePitch pic.twitter.com/DORzYCEl1X — Cricket South Africa (@OfficialCSA) January 16, 2021